DECIZIA COMISIEI
din 13 aprilie 2007
privind punerea în aplicare a unor programe de supraveghere a gripei aviare la păsările domestice și păsările sălbatice, destinate aplicării în statele membre, și de modificare a Deciziei 2004/450/CE
[notificată cu numărul C(2007) 1554]
(2007/268/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 90/424/CEE a Consiliului din 26 iunie 1990 privind anumite cheltuieli în domeniul veterinar (1), în special articolul 24 alineatul (2) paragraful al patrulea și articolul 10,
având în vedere Directiva 2005/94/CE a Consiliului din 20 decembrie 2005 privind măsurile comunitare de combatere a influenței aviare și de abrogare a Directivei 92/40/CEE (2), în special articolul 4 alineatul (2),
întrucât:
(1)
Decizia 90/424/CEE stabilește procedurile care reglementează contribuția financiară a Comunității la programele destinate eradicării, controlării și monitorizării bolilor animalelor.
(2)
Decizia 90/424/CEE, astfel cum a fost modificată prin Decizia 2006/53/CE (3), prevede faptul că asistența financiară a Comunității poate fi acordată statelor membre pentru acele măsuri de eradicare derulate de statele membre pentru combaterea legăturilor virusurilor gripei aviare slab patogeni (LPAI), cunoscute ca având potențialul de a se transforma în tulpini virale foarte patogene (HPAI). În plus, articolul 24 alineatul (2) din Decizia 90/424/CEE prevede obligația statelor membre de a prezenta Comisiei, anual, până la 30 aprilie, programele anuale sau multianuale care sunt inițiate în anul următor, pentru care doresc să primească o contribuție financiară din partea Comunității.
(3)
Directiva 92/40/CEE a Consiliului din 19 mai 1992 de introducere a măsurilor Comunității destinate controlării gripei aviare (4) definește măsurile de control ale Comunității care trebuie aplicate în cazul izbucnirii unei epidemii de gripă aviară foarte patogenă (HPAI) la păsările domestice. Cu toate acestea, nu prevede controlul virusurilor gripei aviare slab patogeni (LPAI) de subtipurile H5 și H7 și nici supravegherea periodică a acestei boli la păsările domestice și sălbatice.
(4)
Din anul 2002, statele membre au pus în aplicare studii obligatorii referitoare la gripa aviară la păsările domestice, prin prezentarea către Comisie a programelor de supraveghere anuală, în conformitate cu Deciziile 2002/649/CE (5), 2004/111/CE (6), 2005/464/CE (7) și 2006/101/CE (8) ale Comisiei.
(5)
Directiva 2005/94/CE a Consiliului prevede anumite măsuri preventive legate de supravegherea și identificarea timpurie a gripei aviare. Data finală de transpunere a acestei directive de către statele membre este 1 iulie 2007 și prevede abrogarea Directivei 92/40/CEE de la acea dată.
(6)
Măsurile Comunității privind controlul gripei aviare prevăzute în Directiva 2005/94/CE se referă, de asemenea, la controlarea izbucnirilor epidemice LPAI, cauzate de gripa aviară de subtipurile H5 și H7 la păsările domestice. În vederea identificării posibilei circulații a acestor viruși în cazul păsărilor domestice, statele membre au obligația de a pune în aplicare programe de supraveghere. Aceste măsuri de control vizează prevenirea răspândirii LPAI de subtipurile H5 și H7 anterior răspândirii largi a acestora la nivelul populației de păsări domestice, pentru prevenirea riscului unei mutații în HPAI, cu posibile consecințe devastatoare.
(7)
Directiva 2005/94/CE prevede totodată desfășurarea unor programe de supraveghere referitoare la păsările sălbatice pentru contribuirea, în baza unei evaluări de risc actualizate periodic, la cunoașterea amenințărilor implicate de păsările sălbatice cu privire la orice virus gripal de origine aviară la păsări.
(8)
Este importantă consolidarea în continuare a activităților de supraveghere, din cauza dezvoltărilor recente referitoare la producerea răspândirii largi a HPAI H5N1 la păsările sălbatice din Europa, având în vedere rezultatele studiilor efectuate în statele membre între anii 2003 și 2006 și lucrarea științifică realizată recent de Autoritatea Europeană pentru Siguranța Alimentară (EFSA) (9), în colaborare cu Grupul științific de lucru ORNIS al Direcției Generale Mediu a Comisiei Europene. Aceste organisme își vor continua lucrările, iar rezultatele acestora pot conduce la actualizări ulterioare.
(9)
Cu ocazia punerii în aplicare a programelor de supraveghere în cazul păsărilor sălbatice se va acorda o atenție deosebită cerințelor Directivei 79/409/CEE a Consiliului (10) privind protejarea și conservarea tuturor speciilor de păsări sălbatice din Comunitate.
(10)
Decizia 2004/450/CE a Comisiei din 29 aprilie 2004 de stabilire a cerințelor comune aplicabile conținutului cererilor de finanțare comunitară pentru programele de combatere sau de eradicare și de control privind bolile animalelor (11) stabilește cerințe privind conținutul cererilor de finanțare comunitară a programelor destinate eradicării, monitorizării și controlării bolilor animale.
(11)
Având în vedere că Decizia 90/424/CEE prevede în prezent acordarea unei contribuții financiare comunitare pentru cheltuielile suportate de statele membre pentru finanțarea de programe naționale destinate eradicării, monitorizării și controlării anumitor boli animale, incluzând gripa aviară, statele membre pot solicita pentru programele de supraveghere ale Comisiei privind gripa aviară o contribuție financiară din partea Comunității cel târziu la data de 30 aprilie a fiecărui an, în conformitate cu articolul 24 alineatul (2) din Decizia 90/424/CEE. Decizia 2004/450/CE ar trebui modificată, astfel încât să stabilească cerințe standard privind conținutul cererilor de finanțare comunitară a programelor de supraveghere a gripei aviare.
(12)
Prin urmare, Decizia 2004/450/CE ar trebui modificată în consecință.
(13)
Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animalelor,
ADOPTĂ PREZENTA DECIZIE:
Articolul 1
Aprobarea programelor de supraveghere pentru gripa aviară
Programele de supraveghere pentru gripa aviară la păsările domestice și sălbatice, care urmează să fie derulate de statele membre, în conformitate cu articolul 4 alineatul (1) din Directiva 2005/94/CE, respectă instrucțiunile prevăzute în anexele I și II la prezenta decizie.
Articolul 2
Modificări aduse Deciziei 2004/450/CE
Decizia 2004/450/CE se modifică după cum urmează:
1.
La articolul 1 se adaugă următoarea literă (c):
„(c)
cu privire la bolile animale prevăzute în anexa I partea C, cel puțin informațiile prevăzute în anexa IV.”
2.
La anexa I se adaugă următoarea parte C:
„PARTEA C
Boala prevăzută la articolul 1 litera (c)
Gripa aviară.”
3.
Se adaugă o nouă anexă IV, al cărei conținut este prevăzut în anexa III la prezenta decizie.
Articolul 3
Prezenta decizie se adresează statelor membre.
Adoptată la Bruxelles, 13 aprilie 2007.